Dis-sena, qammarli nikteb dal-ħajku: Iż-żmien isajjar il-bajtar u l-inbid. Imbagħad f'salt jaħrab. Imma dan mhux minnu. Mhux veru li ż-żmien isajru l-bajtar. Kultant sena kulma tkun trid... jew ħafn' inqas ukoll. In-numru 13 għalija, għal ommi, għal nies oħra li naf, dejjem kien numru speċjali ħafna. U dis-sena kompliet saħħet dil-fehma. F'waqtiet inħossni sirt iktar tifla... is-skiet tiegħek ifaqqa' fija bħal bużżieqa roża ta' tifla ċkejkna li tagħraf li tarbija m'għadhiex u f'waqtiet li kbirt qabel iż-żmien. Dix-xiħa b'ħalqh' artab naraha kuljum tħares f'għajnejja mberrqin u kultant tilgħab kemm kemm b'xagħarha biex tħossha tifla. F'dis-sena lgħabna bil-kliem ...min intom, dik in-na, tafu li għalikom mort postijiet li qatt ma kont żorthom ippruvajt nidħaq iktar bil-qalb, u ndaħħaq ukoll għamilt affarijiet li kont ili ma nagħmel taqtaqt ħafna erġajt kantajt barra mix-xawer rajt iż-żu ta' wieħed għażiż jiżdied u anke tiegħi żdied rajt l-eroj tiegħi jasal fix-xifer u lura... Dar-raġel żgħir u kbir fl-istess waqt. Ċkejken għax bħali mhux twil. Ċkejken għax jitkellem fis-skiet, jitkellem mas-skiet, jitkellem is-skiet. Kbir għax żgħir. Dan wieħed minn dawk li jkunu fuq wara u jiġu l-ewwel. Mhux għax iqabbeż il-kju. Aktarx iqabbżuh bla ma jinduna. Mhux iċċassat. Għalkollox. Imma kalm. Minn dejjem hekk kien. Kalm ħafna. B'kull "slowly" li kien jgħidli, b'kull Fil-Ħlewwa ta' Mejju fix-xhur tas-sena kollha li kien ikantali, aktar kien iqabbadni n-nervi milli jraqqadni. Għalhekk, martu- nannti- tgħidli tiġieġa mgerfxa. Għax hekk jien. Hu jħobbu t-tiġieġ. Aktar u aktar il-ħelu. Għalkemm biex jordna l-ikel f'restorant, iħalli f'idejna, għax jistħi. Jistħi daqs kemm hu rqiq u hu rqiq wisq. Bil-piġama donnu priġunier Hitlerjan. Kif inħares lejh xi kultant nemmen li għax hu kwiet ħafna n-nanna setgħet marret ma' ħaddieħor għax jien ma nibhxu f'xejn. L-għajnejn jgħidu li għandna ta' xulxin. U bħalu, naċċetta dad-diskors, fis-skiet. ħriġt minn dil-ġżejra Għawdex rajt il-lejl u n-nhar isiru ħaġa waħda sibt ħafna ħbieb ħfief ġodda li (naf li klixè) inqishom daqs ħuti li qatt ma kelli (tafu min intom) u sirt naf xi jsarrfu oħrajn rajt l-Għaqda tissaħħaħ u sibt għaqda f'oħrajn irbaħt u tlift Jien iċ-ċuċ ma staqsejtux x'kienet il-ġurnata. Kienu għaddew jumejn. Jumejn ta. Kont tlift jumejn minn ħajti bla ma naf. Kif intbaħt iġġennint. Ridt inkun naf kollox, kulma ġara, kulma għamluli, x'kelli. U bqejt insaqsihom mistoqsija, f'mistoqsija. Ħawwadthom it-tobba daqskemm staqsejthom. Tilfu kont ta' liema kienet l-ewwel mistoqsija jew liem se jaqbdu jwieġbu l-ewwel. Imbagħad skitt. F'daqqa. ħażżiżt bdejt nibbloggja u bloggjajt iktar xrobt ħafna kafè il-lejl qalli bik u bis-sigħat imħeddla li nqatta' ntiegħmek u poeżija sajjart u kilt skoprejt kemm għad fadalli x'nitgħallem u fuq kollox skoprejt wieħed li meta jaqra din se jintebaħ li hu hu u se jintebaħ ukoll li dak li qed nagħżel ma niktibx jgħid bil-wisq iżjed minn dak l'għażilt nikteb u li mingħajru dak kollu li ktibt ma kienx iseħħ. Ħallielha messaġġ fuq il-ħajjitha. >> Jgħaddu s-snin u ngħidu kemm kienu snin sbieħ bla ma nafu. U nibku l-fatt li m'għarafniex x'kellna tassew. Qratu. Qabdet il-karozza u telqet għal għandu. Ma kinitx taf eżatt minn kemm-il triq għaddiet jew fejn waslet jew kemm kienet ilha li telqet. Is-sena d-dieħla nittama li ntemm dak li bdejt snin ilu, li nagħlaq ftit paġni u nqalleb oħrajn, li nħażżeż iktar, li nagħti iktar, li nitbissem iktar, li nferraħ iktar, li niskopri iktar, li npassi iktar, li naqra aktar, li nistagħġeb iktar... li nkun iktar jien. Imrobbija f'raħal li fis-seklu 21 għad għandu x-xjuħ miġburin qaqoċċa fuq iz-zuntier u l-bejjiegħa jgħajtu f'nofs tat-triq. Pass 'il bogħod mill-pjazza, ir-raħal bħal donnu jinbidel, jieħu xejra oħra. Ix-xiħ bil-qmis iċċangjata u wiċċu mimli tikmix jinbidel f'salesman b'xagħru ġġeljat. Fil-qalba ta' dan kollu- jien prodott taż-żewġ estremi. Nofs ras, kultant. Kultant ras sħiħa. Kaxxa ġenn. Nofs kaxxa ġenn. In-nofs l-ieħor, mimli kuluri. Sploduti. Bla nifs. Jew bi ftit. Basta jservini biex nasal sat-tmiem. Ħajti mimlija daqs bajda. Anzi aktar. Ħafna aktar minn bajda. Għax dik nofsha kolesterol u n-nofs l-ieħor bla togħma. U ġejja mill-annimali. U jien ftit iktar minn veġetarjana. Spazjata...il-kelma fuq fommi. Kultant tiżloqli bla ma naf u kultant insibni naħseb u naħseb u naħseb biex insibha. Persuna tal-mija fil-mija. Kultant, kważi. Jew sew jew xejn. Mix-xejn, noħloq. Quddiem il-ħolqien, nixxejjen.
sena ssajru l-bajtar